Publication: Magyar Közlöny
Issue: MK-2000-25 (Year: 2000, Number: 25)
Era: 1990-2004
Section: szóló 1957. évi IV. törvény (a továbbiakban: Áe.):
Paragraph Index: 686

1. Az 1997. december 31-ig hatályban volt egységes Tb. tv. több egymástól lényegesen eltérő karakterű ellátást szabályozott egy kódexben, amelyek az időskorú személyek ellátására szolgáltak. Egy joganyagban kerültek szabályozásra az előzetes feltételek teljesítésétől (szolgálati idő, járulékfizetési kötelezettség) függő saját jogú nyugdíjak, valamint az ezek kiegészítésére szolgáló ellátások némelyike (pl. a jelen esetben érintett házastársi pótlék). Ez utóbbiakat azok kaphatták, akik nem rendelkeztek rendszeres bevételekkel, vagy csak nagyon csekély összegű jövedelmük volt és az egyéb feltételeknek is megfeleltek. Tartalmukat tekintve tehát ezek már akkor is rászorultságon alapuló szociális ellátások voltak. Így például házastársi pótlékra az az öregségi és rokkantsági nyugdíjas volt jogosult, akinek a saját jogú nyugdíja a külön jogszabály által meghatározott havi összeget nem érte el, és az után a vele együtt élő házastársa után illette meg, aki az állandó özvegyi nyugdíjra jogosító életkort betöltötte vagy rokkant volt, és akinek saját nyugdíja, illetve jövedelme a minimális özvegyi nyugdíj összegét nem haladta meg. 2000/25. szám Nem megalapozott ezért az indítványozók érvelésének az az eleme, mely szerint abból a tényből, hogy a jogalkotó a házastársi pótlék intézményéről a Tb. tv. keretein belül rendelkezett, arra lehet következtetni, hogy az a nyugellátással megegyező karakterű ellátás. Az 1993-ban elfogadott Szt. megalkotásával a jogalkotó megteremtette a szociális biztonság megvalósulásának következetesen tagolt strukturális intézményi alapjait, és folyamatos jogszabály-módosítással igyekezett szétválasztani annak egyes — különböző karakterű — elemeit. Az 1998. január 1-jével hatályba lépett új T. megalkotásával a jogalkotó az időskorúak ellátása terén is elválasztotta egymástól a nyugdíjak és a szociális ellátások intézményét.

Source: https://magyarkozlony.hu/hivatalos-lapok/2604aae404bce86b6d6c8eed7dd64c180b94f48d/dokumentumok/cddafd377197789d3cfffba6769a9b2264a72ccd/letoltes